Gerrard «avslørt» av WBAs keepertrener
Liverpool-kapteien fikk sjansen fra straffemerket etter 77 minutter mot WBA på Anfield, på stillingen 0-0. Gerrard plasserte ballen til høyre for seg selv, men der var WBA-keeper Ben Foster med et tigersprang. Liverpool har dermed bommet på de fire siste straffesparkene på Anfield. - Dean Kiely, keepertreneren vår, gjør litt research (om straffespark) og han sa at jeg skulle gå til venstre. Med det i tankene, og litt instinkt, gikk jeg den veien og klarte å redde, sier Ben Foster til Sky Sports ifølge BBC.Noen minutter senere lå ballen i det andre buret. Gareth McAuley fikk både tid og rom til å heade inn 1-0 via tverrliggeren etter en corner. REFERAT:VG Nett fulgte kampen live. Og ikke nok med det: På overtid brukte innbytter Romelu Lukaku tre berøringer på å gjøre 2-0. Liverpool klarte aldri å komme tilbake, og tapet betyr at klubben ennå ikke har klart å vinne mot noen av lagene på øvre halvdel denne sesongen. WBAs seier betyr dessuten at laget passerer Liverpool på tabellen. Liverpool er for øyeblikket nummer ni i Premier League. - Hvis du hadde sagt at vi skulle ligger foran Liverpool på tabellen på dette tidspunktet i fjor sommer, så hadde jeg tatt det, sier Foster. Dette er første gangen at WBA tar en liga-dobbel mot Liverpool siden 1966/67-sesongen. Tidligere denne sesongen vant de hele 3-0 mot Brendan Rodgers' mannskap. WBA har heller ikke holdt nullen på bortebane denne sesongen - ikke før de spilte mot Liverpool på Anfield. - Jeg kan ikke klage på spillerne. Jeg synes de ga alt i kveld. Vi trengte bare det første målet, sier Liverpool-manager Brendan Rodgers.De røde styrte det aller meste på Anfield, og 25-5 i avslutninger forteller det meste om mandagens kamp. Men ikke alt. Liverpool skapte mye, men det ble aldri skikkelig farlig - bortsett fra da Gerrard fikk sjansen fra straffemerket. Luis Suarez fikk svenske Jonas Olsson i ryggen. Suraez gikk i bakken og fikk straffespark, kanskje et noe billig straffespark. - Det var kontakt mellom Jonas Olsson og Luis Suarez og dommeren ga straffespark, sier WBA-målscorer Gareth McAuley til Sky Sports om situasjonen ifølge BBC. - Det er alltid fint å score her på Anfield. Liverpool er en klubb som familien min holder med, så det var en bra kveld, sier han. - Det føltes ganske billig, så får vi se på reprisen. Han går ned ganske enkelt, sier Jonas Olsson til TV 2. WBA-manager Steve Clarke hyllet keeper Ben Foster etter superkampen på Anfield. - Det var derfor vi brukte litt penger på ham i fjor sommer. Vi bruker ikke så mye penger i WBA, men når vi gjør det, så bruker vi dem smart. Da straffen ble gitt, syntes jeg at det var virkelig tøft, sier Clarke.
(Liverpool - West Bromwich 0-2) Steven Gerrard (32) ble den store syndebukken da Liverpool gikk på en ny smell mot et lag på øvre halvdel av tabellen.